Burjassot ret homenatge a l’amor en un emotiu acte de reconeixement a les parelles del municipi que porten 50 anys casades
2025-07-24

El Saló de Plens de l’Ajuntament de Burjassot estava ple…de somriures, de complicitat, de respecte, de confiança…d’amor. En una vesprada molt especial per al municipi, el Consistori retia homenatge a les 25 parelles burjassoteres que l’any passat van complir les seues 50 anys de vida en comú, les seues Bodes d’Or.

Un acte emotiu i alhora molt especial en el qual les parelles van estar acompanyades dels seus familiars i amics i van rebre, de mans de l’alcalde de Burjassot, Rafa García i de la regidora de Serveis Socials, Amparo Palanca, un detall per a commemorar un aniversari tan especial: unes copes amb les quals brindar a l’amor per aquests 50 anys junts i un marc de fotos que, en unes setmanes, lluirà la foto que ahir se’ls va fer a l’Ajuntament.

Tant l’alcalde com la regidora van destacar la importància de la convivència i de l’esforç que dia a dia les parelles homenatjades han desenvolupat per a continuar “com el primer dia, fins i tot més enamorats”, com una de les parelles assenyalava.

Una vida en comú, amb les seues coses bones i menys bones però, abans de res, com assenyalaven les parelles presents en l’acte, una vida junts.